CELEX: 62019TN0362
Language: mt
Date: 2019-06-15 00:00:00
Title: Kawża T-362/19: Rikors ippreżentat fil-15 ta’ Ġunju 2019 — UI vs Il-Kummissjoni

9.9.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 305/55
            
         
      Rikors ippreżentat fil-15 ta’ Ġunju 2019 — UI vs Il-Kummissjoni
      (Kawża T-362/19)
      (2019/C 305/66)
      Lingwa tal-kawża: l-Ingliż
      
         Partijiet
      
      
         Rikorrent: UI (rappreżentant: J. Diaz Cordova, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Uffiċċju “Amministrazzjoni u Ħlas tal-Intitolamenti Individwali” tal-Kummissjoni, tas-27 ta’ Awwissu 2018, li tirrifjuta li tagħti lir-rikorrent l-allowance tal-espatrijazzjoni,
               
            
                  —
               
               
                  tiddeċiedi b’mod statutorju fuq l-ispejjeż.
               
            
         Motivi u argumenti prinċipali
      
      Insostenn tar-rikors, ir-rikorrent jinvoka erba’ motivi.
      
                  1.
               
               
                  L-ewwel motiv, ibbażat fuq li, konformement mal-punt 48 tas-sentenza tal-14 ta’ Diċembru 1995, Diamantaras vs Il-Kummissjoni (T-72/94, ECLI:EU:T:1995:212), u mal-punt 57 tas-sentenza tad-9 ta’ Marzu 2010, Tzvetanova vs Il-Kummissjoni (F-33/09, ECLI:EU:F:2010:18), ir-rikorrent ma kellux l-attività prinċipali/residenza abitwali tiegħu fil-Belġju matul il-perijodu ta’ referenza kollu. Għalhekk, huwa għandu dritt għall-allowance tal-espatrijazzjoni kollha.
               
            
                  2.
               
               
                  It-tieni motiv, ibbażat fuq li, konformement mad-digriet tas-26 ta’ Settembru 2007, Salvador Roldán vs Il-Kummissjoni (F-129/06, EU:F:2007:166), ir-reġistrazzjoni ta’ kumpannija jew ix-xiri ta’ proprjetà immobbli f’pajjiż huwa indizju ċar sabiex jiġu pprovati rabtiet fit-tul ma’ dak il-pajjiż (f’dan il-każ ir-Rumanija). Peress li dan huwa l-każ tar-rikorrent f’din il-kawża, huwa għandu dritt għall-allowance tal-espatrijazzjoni kollha.
               
            
                  3.
               
               
                  It-tielet motiv, ibbażat fuq li, konformement mas-sentenza mogħtija fil-kawża Tzvetanova vs Il-Kummissjoni, F-33/09, invokata preċedentement, l-informazzjoni tal-komun Belġjan invokata mill-konvenuta fit-tweġiba tagħha tikkonsisti f’elementi purament formali li ma jistgħux jintużaw sabiex tiġi stabbilita r-residenza abitwali ta’ persuna. Għaldaqstant, ir-rikorrent għandu dritt għall-allowance tal-espatrijazzjoni kollha.
               
            
                  4.
               
               
                  Ir-raba’ motiv, ibbażat fuq li, konformement mal-punti 32 u 33 tas-sentenza tal-24 ta’ April 2001, Miranda vs Il-Kummissjoni (T-37/99, EU:T:2001:122), mal-ġurisprudenza Del Vaglio (kawża li kienet tat lok għad-digriet tat-12 ta’ Ottubru 2004, Del Vaglio vs Il-Kummissjoni, C-352/03 P, mhux ippubblikat, EU:C:2004:613) u mas-sentenza tal-15 ta’ Marzu 2011, Mioni vs Il-Kummissjoni (F-28/10, EU:F:2011:23), l-intenzjoni tar-rikorrent li jagħti effett li jdum liċ-ċentru tal-interessi tiegħu, bħal li jistabbilixxi r-residenza abitwali tiegħu, ma kellha ebda rabta mal-Belġju, peress li r-rikorrent b’mod partikolari mela dikjarazzjoni msejħa “Limosa” matul il-perijodu ta’ referenza tiegħu. B’konsegwenza, ir-rikorrent għandu dritt għall-allowance tal-espatrijazzjoni kollha. Barra minn hekk, huwa jiġbed l-attenzjoni fuq il-fatt li, fit-tweġiba tagħha, il-konvenuta b’mod żbaljat tikkonċentra biss fuq il-preżenza “fiżika” tar-rikorrent fil-Belġju.